Jan 24,2019
'హారియర్‌'ను ఆవిష్కరించిన టాటా
ముంబయి: టాటామోటార్స్‌ హారియర్‌ పేరుతో మార్కెట్లోకి సరికొత్త సోర్ట్స్‌ యుటిలిటీ వాహనాన్ని (ఎస్‌యువీ)ని మార్కెట్లోకి తీసుకువచ్చింది. సంస్థ ప్రతిష్ఠాత్మకమైన ల్యాండ్‌రోవర్‌ ఓమెగా ఆర్క్‌ ప్లాట్‌ఫామ్‌పై నిర్మించిన ఈ కారును టాటా మోటార్స్‌ ఎండి గుంటెర్‌ బుట్చేక్‌, టాటా మోటార్స్‌ ప్రెసిడెంట్‌ మయాంక్‌ ఫరేక్‌లు బుధవారం మార్కెట్లోకి ఆవిష్కరించారు. ప్రస్తుత (2018-19) ఆర్థిక సంవత్సరంలో కంపెనీ మార్కెట్లోకి విడుదల చేసిన నాలుగో కారు హారియర్‌ కావడం విశేషం. నాలుగు సిలెండర్ల 2.0 లీటర్‌ టర్బో ఛార్జ్‌డ్‌ డీజిల్‌ ఇంజిన్‌తో దీన్ని సంస్థ అందుబాటులోకి తెచ్చింది.. ఈ ఇంజిన్‌ 350 ఎన్‌ఎం టార్క్‌ను 138 బీహెచ్‌పీ శక్తిని విడుదల చేస్తుంది. ఇందులో 6 స్పీడ్‌ మ్యాన్యూవల్‌ గేర్‌బాక్స్‌ను టాటా అమర్చింది. ఇందులో మొత్తం ఈకో, సిటీ, స్పోర్ట్స్‌ అనే డ్రైవింగ్‌ మోడ్‌లను అమర్చారు. ఇది ఎక్స్‌ఇ, ఎక్స్‌ఎం, ఎక్స్‌టి, ఎక్స్‌జెడ్‌ అనే నాలుగు వేరియంట్లలో లభిస్తుందని కంపెనీ తెలిపింది. ముంబయి ఎక్స్‌షోరూం వద్ద ఈ కొత్త ఎస్‌యూవీ ధరను కంపెనీ రూ.12.69 లక్షల నుంచి రూ.16.25లక్షలుగా నిర్ణయించింది. ఇప్పటికే ఎస్‌యూవీ మార్కెట్లో దూసుకుపోతున్న మహీందా, టయోటాలకు గట్టి పోటీని ఇచ్చేందుకు టాటా దీనిని మార్కెట్లోకి దించింది.
మీ స్నేహితులకు రికమెండ్ చెయ్యండి